 **Акафист святому священномученику Иринею, епископу Лионскому**

*Память 23 августа (5 сентября – н.с.)*

**Кондак 1**

Избранный светильниче Церкве Христовы, богомудрым учением одержимых мраком сомнения и неверия просветивый, ереси и еллинское нечестие обличивый, и веру своею мученическою смертию увенчавый, твоим молитвенным предстательством шатания умов погаси в нас, утверди всех в истенней православней вере и избави от всяких бед и вечных мучений, да зовем ти: Радуйся, священномучениче Иринее, великий учителю вселенския Церкве.

**Икос 1**

Ангела земнаго и человека небесного яви тя святей своей Церкви Господь Бог и обилием благодати своея исполни тя, да и лучами ея озаряеши во мраце греха и заблуждений сущих, и ныне светом своея мудрости, оставленной в твоих творениях, нам светиши, просвещая греховную тьму вопиющих ти сице:

Радуйся, премудрый учителю благочестия.

Радуйся, православныя веры крепкий поборниче.

Радуйся, мечем слова Божия еретическое зловерие поразивый.

Радуйся, тьму нечестия разгнавый.

Радуйся, разум свой в послушание веры пленивый.

Радуйся, благий делателю винограда Христова.

Радуйся, священномучениче Иринее, великий учителю вселенския Церкве.

**Кондак 2**

Видя в мирских науках источник мудрости, ты с юных лет в совершенстве изучил еси философию и прочие еллинские науки, но лжеименное мирское знание не насыти жажду души твоея и не даде ти истинныя духовныя премудрости, во еже познати единаго источника истинныя премудрости, Творца всего мира видимаго и не видимаго Ему же подобает пети: Аллилуиа.

**Икос 2**

Разум свой ты устремил еси к познанию христианского учения, томимый жаждою приобрести истинное знание. Таковое желание твое восхваляюще, сице взываем ти:

Радуйся, от юности в сосуд Божественныя благодати предуготованный.

Радуйся, града Смирны отрасль всечестная.

Радуйся, разум свой многим знанием обогативый.

Радуйся, пытливым умом твоим высшую христианскую премудрость познати восхотевый.

Радуйся, оставляти дольняя и духом возноситися в горняя нас научаяй.

Радуйся алчущия и жаждущия спасения пресыщаяй.

Радуйся, священномучениче Иринее, великий учителю вселенския Церкве.

**Кондак 3**

Силою Божиею осененный, слушая из уст славного епископа Смирнскаго святаго Поликарпа душеспасительное учение христианское, ты возлюбил еси его и со всем усердием восприимал еси истины христианския веры, в сердце своем воспевая Богу: Аллилуиа.

**Икос 3**

Имея в сердце своем светоносную благодать Святаго Духа, воспринятую по преемству от святаго апостола Иоанна Богослова, святый Поликарп в истинах христианския веры настави тя. В сладость слушая его учение, ты всего себя на служение Богу посвятил еси. Темже взываем ти:

Радуйся, в истинах веры святым Поликарпом наставленный.

Радуйся, учению его, яко исходящему от уст самого Господа, всеусердно внимал еси.

Радуйся, вся словеса его яко на некоей хартии на скрижалях сердца своего начертал еси.

Радуйся, яко истинный ученик и последователь его соделался еси.

Радуйся, основателя христианския Церкве Господа Иисуса всем сердцем возлюбивый.

Радуйся, на великое служение Христовой Церкви себя уготовавый.

Радуйся, священномучениче Иринее, великий учителю вселенския Церкве.

**Кондак 4**

Бурею помышлений сумнительных одержим был еси, егда святый Поликарп, поставив тя во пресвитера, посла в Галлию ради проповеди слова Божия, но укрепляемый свыше, ты повинулся еси ему яко самому Господу и прибыв в Галльский град Лион, много в проповеди слова Божия потрудился еси, помогая епископу града сего святому Пофину в архипастырских трудех его, непрестанно поя Богу: Аллилуиа.

**Икос 4**

Слышав о воздвигнутом язычниками гонении на христиан, ты показал еси себя твердым столпом Церкве и мужественным защитником веры Христовы. По повелению святаго Пофина, прибыв в Рим, послание исповедников веры Христовы ты вручил еси епископу Елевферию. По возвращению же в Лион и по мученической кончине святаго Пофина, во епископа Лионскаго поставлен был еси. За вся сия в похвалу взываем ти:

Радуйся, от руки святаго Поликарпа сана пресвитера сподобивыйся.

Радуйся Евангелия Христово в Галии ревностный проповедниче.

Радуйся, святым богоносным апостолам в трудех их поревновавый.

Радуйся, яко твердый столп Церкве Христовы явился еси.

Радуйся, преследуемых и гонимых христиан покров и защищение.

Радуйся, на архиерейский престол града Лиона достойно возведенный.

Радуйся, священномучениче Иринее, великий учителю вселенския Церкве.

**Кондак 5**

Боготечней путеводной звезде, ведущей к Иерусалиму горнему, уподобился еси святителю Иринее: ты бо апостольски потрудився, всех жителей града Лиона обратил еси в христианскую веру, в дни же гонения на Церковь многия утеснения и скорби от язычников претерпел еси, укрепляя верующих, подавая им защиту в напастех и утешая в скорбех, да вопиют о тебе Богу: Аллилуиа.

**Икос 5**

Видя, яко Церковь Христова, претерпевая гонения от язычников, обуреваема многими еретическими учении, в попечении своем о мире Церкве ты на еретичествующих христиан мечем слова Божия и писаньми своими вооружился еси, посылал еси послания церквам Римской и малоасийским при сем пререкание о праздновании дня святыя Пасхи между восточными и западными христианы, готовое произвести разделения церквей, умиротворил еси, научив всех взывати тебе:

Радуйся, град Лион просветивый светом истины веры Христовы.

Радуйся, истинный мир в Церкви явивый.

Радуйся, истинныя веры Христовы усердный проповедниче.

Радуйся, Церкве Христовы непреоборимый поборниче.

Радуйся, ересей обличителю.

Радуйся, духовной во Христе жизни прещедрый учителю.

Радуйся, священномучениче Иринее, великий учителю вселенския Церкве.

**Кондак 6**

Проповедуя правоверие и обличая еретическая лжеучения, ты многая творения к раскрытию истины и в обличение заблуждения еретиков написал еси. В великом труде своем «Противу ересей», написанном по желанию единого от друзей твоих, в опровержение ереси валентиниан, ты с истинно христианскою мудростию опровергл еси вся их заблуждения еретическая и раскрывая единственно спасительное учение христианское, в четырех Евангелиях, научая всех крепко содержати правую веру и взывати к наставнику премудрости и смысла подателю Богу: Аллилуиа.

**Икос 6**

Возсиял еси миру светом добродетельного жития твоего и ревностию о чистоте Православия, огненным словом своим обличая учение еретика Валентиниана и его последователей, утверждавших, яко не четыре Евангелия имут они, а большее число и дерзко нарицавших письменныя измышления своя «евангелием истины». Восхваляя таковую ревность твою о чистоте Православия, в похвалу взываем ти:

Радуйся, светильниче пресветлый, светом своим тьму греховную просвещаяй.

Радуйся, из мрака заблуждения к свету истины приводящий.

Радуйся, истинность четырех канонических Евангелий и вымыслы человеческого разума в еретических евангелиях явивый.

Радуйся, четверичное число канонических Евангелий подобием четырех стран земли, четырех заветов и четырех апокалипсических животных доказавый.

Радуйся, веры и благочестия христианского насадителю.

Радуйся, беззаконных лжеучителей уста светлостию словес твоих заградивый.

Радуйся, священномучениче Иринее, великий учителю вселенския Церкве.

**Кондак 7**

Хотя в основание веры положити человеческий разум и объясняя им все истины христианского учения, еретики, именуемые «гностиками», строго отделяя Божественное и духовное от мирскаго и плотскаго и признавая эти два бытия – немогущими имети взаимнаго общения, отрицаху Божественное откровение. Опровергая их богопротивное учение, побеждая их мудрым словесем и писаньми своими, ты в своих творениях великое сокровище верным чадом Церкви Христовой оставил еси выну зовущим о тебе Богу: Аллилуиа.

**Икос 7**

Новый еретик Маркион, нечестиво утверждая два противныя одно другому действия Бога в Ветхом и Новом заветах, богопротивно учаше, яко в мире суть два бога: един наказывающий и карающий, другий токмо милующий. Обличая богохульное учение сие, ты доказал еси, яко Ветхий и Новый завет не противны суть един другому, но суть творения единаго истиннаго и высочайшаго Бога, устрояющего спасение людей постепенно, по промыслу предначертанному от вечности. Благоговейно воспоминая богодухновенное, исполненное глубокой мудрости сие учение твое, благодарне взываем ти:

Радуйся, небесная трубо, изъяснившая миру истину Христова Евангелия.

Радуйся, злочестие и хуления, исходящия от лжеименнаго человеческаго разума гностиков, низложивый.

Радуйся, еретика Маркиона и его последователей посрамивый и обличивый.

Радуйся, Божественных глаголов цевнице богодухновенная.

Радуйся, яко огнем богодухновенных вещаний твоих Маркионова ересь попалися.

Радуйся, яко мрак злочестивых ересей лучами богомудрых творений твоих разсеяся.

Радуйся, священномучениче Иринее, великий учителю вселенския Церкве.

**Кондак 8**

Странное богохульное учение еретика Маркиона обличая, ты право учил еси, яко един есть Владыка и Господь всего, и ин равный или подобный ему несть и быти не может: ибо имый кого-либо превыше себе или равного себе, нарицатися ни Богом, ни Царем великим не может. Точию един Бог, яко Господь всего, безраздельне имать власть верховную над всем: все, еже существует, содержится Его властию, сотворено им и вся тварь славит Его, воспевая: Аллилуиа.

**Икос 8**

Всяк лжеименный разум человеческий обличая, ты право учил еси, яко Священное Писание Ветхаго и Новаго завета есть первый и самый главный источник веры и познания истины, правильное же и непогрешимое разумение Священного Писания возможно есть токмо при руководительстве святыя вселенския Церкви, ибо в ней единой обретаем истину. Священное Предание есть вторый источник веры и знания, такожде истинный и непогрешимый; единственной же хранительницей Священного Предания может быти токмо вселенская Церковь, и токмо пастыри Церкви законно рукоположенные суть истинные учители и хранители истины, заключенныя в церкви. Внимая мудрым словесем твоим и научаяся от тебе тайнам боговедения и богословия, вернии взываху ти сице:

Радуйся, глубины слова Божия добре испытавый.

Радуйся, благознаменитая трубо Божественных глаголов.

Радуйся, богословия живоносный источниче.

Радуйся, струями данныя ти Божественныя премудрости паству твою напоивый.

Радуйся, Божественный гласе, пречудно нам возгремевший.

Радуйся, кормило церковное, путь православного Боговедения ясно показующее.

Радуйся, священномучениче Иринее, великий учителю вселенския Церкве.

**Кондак 9**

Всех научая истине, ты вещал еси, яко Дух Божий неизменно пребывает в Церкви, и посему Церковь заблуждатися и погрешати не может, и яко Церковь едина, аще и разсеяна есть по всему миру, поелику в ней и тот же Дух Божий пребывает яко солнце едино во всем мире, да вси славят единаго истиннаго Бога, воспевая: Аллилуиа.

**Икос 9**

Витийством богодухновенных словес твоих ты к торжеству православия многая мудрая творения своя нам оставил еси и оныя многополезные труды твоя восхваляюще, сице вопием ти:

Радуйся, славу Божию твоим житием и словом проповедавый всей вселенней.

Радуйся, в Божественных Христовых заповедях наставивый.

Радуйся, богоносный небесный таинник.

Радуйся цевнице богодухновенная.

Радуйся, словесное стадо Христово мудре упасший и от хищных волков соблюдший.

Радуйся, священных тайн хранителю и словесная трубо Божия благодати.

Радуйся, священномучениче Иринее, великий учителю вселенския Церкве.

**Кондак 10**

Спасти хотя вверенное тебе словесное стадо Христово, закон и Евангелие во вся дни проповедал еси, да человецы познавшее многая своя прегрешения прибегают с молением непрестанным и покаянием ко Христу, Спасителю мира, от Него приемлющих прощение, научая еси пети: Аллилуиа.

**Икос 10**

Царя и Господа не преставая еси проповедати, святителю Иринее до конца жития твоего учил бо еси право веровати и неувлекатися ветром ложных учений и твердо стояти за веру Христову: того ради многих спасл еси от поклонения идолом и от еретического заблуждения, многих наставил на путь спасения, иных же укрепил к мученическому подвигу. Таковым подвигом твоим чудящеся, в похвалу тебе сице глаголем:

Радуйся, живоносным стопам Пастыреначальника Христа, яко служитель верный, последовавый.

Радуйся, высокий образ добродетелей в житии твоем явивый.

Радуйся, православия изряднейший богослове наш.

Радуйся, яко в учении твоем просия благодать Христова.

Радуйся, святителей славо.

Радуйся хранителю Церкви.

Радуйся, священномучениче Иринее, великий учителю вселенския Церкве.

**Кондак 11**

Пение всякое побеждается, спростретися тщащееся ко множеству многих твоих добродетелей и равноапостольских трудов твоих, святителю Иринее: никиа бо песни могут быть равночисленными. Темже благоговея пред тобою, поем Богу: Аллилуиа.

**Икос 11**

Светильник пресветлый, исполненный великих благодатных дарований, был еси в земном житии твоем, егоже мученическою смертию увенчал еси, священномучениче Иринее: в царствование императора Севира за твердое исповедание Евангелия усечен был еси во главу и славный мученический венец восприял еси в Царствии Христове, за оный слышиши от нас сия:

Радуйся светильниче, возжженный огнем с престола Божия.

Радуйся, причастниче Славы Господней.

Радуйся исповедниче Христов непобедимый.

Радуйся, адаманте терпения крепчайший.

Радуйся, мученическою смертию твоею сочетавыйся Христу.

Радуйся, яко в пресветлых ангельских чертогах вселился еси.

Радуйся, священномучениче Иринее, великий учителю вселенския церкве.

**Кондак 12**

Благодать Божия обильно излияся во устах твоих, священномучениче Иринее: вера православная тобою укрепися, мгла еретических лжеучений светом твоих богодохновенных писаний отгнася. Темже молися ко Христу Богу, да дух ревности твоея о вере и благочестии почиет и на нас, да сподобимся купно с тобою пети Святей Троице: Аллилуиа.

**Икос 12.**

Поюще равноапостольские труды твои и умильно воспоминающе блаженную кончину твою доблестный священномучиниче Христов Иринее, молим тя: ревность о вере Христовой возгревай в нас, да подражающе тебе будем готови всякия скорби за имя Христово терпети, тебе же с любовию восхвалим сице:

Радуйся, пламенный ревнителю Славы Божия.

Радуйся, пастырем церкви Христовой светлый образе.

Радуйся, благовонное миро, церковь облагоухающее.

Радуйся кадильнице златая, молитвы о нас к Богу выну привозносящая.

Радуйся, винограда истиннаго лозо Божественная.

Радуйся, светильниче невечерний церквей и благовонный цвет рая Христова.

Радуйся, священномучениче Иринее, великий учителю вселенския Церкве.

**Кондак 13.**

О, славный священномучиниче и угодниче Христов Иринее! Приими моление наше от сокрушенного сердца возносимое и теплым твоим предстательством испроси нам от Господа Бога избавление от всех бед и напастей, прощение прегрешений наших, и благую надежду вечного спасения, да сподобимся с тобою и со всеми святыми в безконечные веки воспевати Богу, Спасителю Нашему: Аллилуиа *(трижды).*

**Икос 1**

Ангела земнаго и человека небесного яви тя святей своей Церкви Господь Бог и обилием благодати своея исполни тя, да и лучами ея озаряеши во мраце греха и заблуждений сущих, и ныне светом своея мудрости, оставленной в твоих творениях, нам светиши, озаряя греховную тьму вопиющих ти сице:

Радуйся, премудрый учителю благочестия.

Радуйся, правослывныя веры крепкий поборниче.

Радуйся, мечем слова Божия еретическое зловерие поразивый.

Радуйся, тьму нечестия разгнавый.

Радуйся, разум свой в послушание веры пленивый.

Радуйся, благий делателю винограда Христова.

Радуйся, священномучениче Иринее, великий учителю вселенския Церкве.

**Кондак 1**

Избранный светильниче Церкве Христовы, богомудрым учением одержимых мраком сомнения и неверия просветивый, ереси и еллинское нечестие обличивый, и веру своею мученическою смертию увенчавый, твоим молитвенным предстательством шатания умов погаси в нас, утверди всех в истенней православней вере и избави от всяких бед и вечных мучений, да зовем ти: Радуйся, священномучениче Иринее, великий учителю вселенския Церкве.

**Молитва**

О, всехвальный и всечестный архиерее Христов святый священномучениче Иринее! Ты, добродетельным житием своим на земле просиявый, данным ти свыше премудростию вся еретические мудрования обличил и проповедуя Христово Евангелие многих язычников от идольского нечестия привел еси к свету истины и просветил Святым Крещением, еретиков же многих обратил к покаянию. Проходя же свое высокое равноапостольское служение, ты не убоялся еси жестокого гонения, воздвигнутаго на церковь Христову и за твердое исповедание истинныя веры во главу усечен был еси. Темже молимся тебе: твоим о нас пред Богом ходатайством просвети умныя очи сердца нашего, да ходим во свете Христовых заповедей, неверие, ереси и расколы истреби в нас и отступники от православия паки присоедини к Святей Церкви Христовой. Укрепи слабую волю и немощное естество наше, да в исповедании истинныя веры тверды до конца жития своего пребудем. Избави нас от грехов и беззаконий наших, огради от искушений и сетей вражиих, и во всех бедах и скорбех наших яви свою благовременную помощь, по кончине же жития нашего введи нас в пресветлый чертог Божественныя Славы идеже и ты пребываеши во веки веков. Аминь.